Ymgynghoriad ar ein ffioedd a thaliadau ar gyfer 2018/19

Cynnwys

2 Cyflwyniad 3

3 Codiadau i’n taliadau cyfredol 5

3.1 Negeseuon allweddol 5

4 Newidiadau ac ychwanegiadau i gynlluniau codi tâl statudol 5

4.1 Cyfarwyddeb Safleoedd Hylosgi Canolig 5

4.1.1 Cydymffurfiaeth 7

4.1.2 Taliadau ychwanegol ar gyfer cyngor a chanllawiau - y Gyfarwyddeb Safleoedd Hylosgi Canolig 8

4.2 Taliadau ynni dŵr 8

5 Materion eraill i'w nodi 10

5.1 Cysylltiadau â Chynllun Gwerthuso Risg Weithredol (OPRA) Trwyddedu Amgylcheddol 10

5.2 Taliadau tynnu dŵr 10

5.2.1 Gofynion cyfalaf newydd 10

5.2.2 Awdurdodiadau newydd 11

5.3 Adennill costau digwyddiadau llygredd 11

5.4 Rheoliadau Trwyddedu Amgylcheddol - trwyddedau rheolau safonol gwastraff 12

6 Ymateb i'r ymgynghoriad hwn 13

6.1 Sut i ymateb 13

6.2 Diogelu data 13

6.3 Y camau nesaf 14

Atodiad 1 15

# Atodiad 1 Aelodaeth Grŵp Ymgynghorol Talwyr Taliadau

# 2 Cyflwyniad

Pwrpas Cyfoeth Naturiol Cymru yw sicrhau bod ein hadnoddau naturiol a’n hamgylchedd yn cael eu cynnal yn gynaliadwy, eu gwella’n gynaliadwy, a’u defnyddio mewn ffordd sy’n dda i bobl, yn dda i’r amgylchedd ac yn dda i’r economi.

Mae hyn yn golygu bod ein cylch gwaith yn eang ac mae’n cynnwys darparu amrywiaeth o wasanaethau rheoleiddio. Yn unol â gofynion y llywodraeth, mae'n rhaid i ni adennill costau ein gwasanaethau rheoleiddio oddi wrth y rhai sy’n cael eu rheoleiddio gennym, yn hytrach na chael ein hariannu trwy drethu cyffredinol. Mae’r ffioedd a’r taliadau a godir ar gyfer costau rheoleiddio yn cyfrif am tua 20% o gyfanswm cyllid Cyfoeth Naturiol Cymru o £180 miliwn.[[1]](#footnote-1)

Ar hyn o bryd, rydym yn arolygu ein cynlluniau ffioedd a thaliadau bob blwyddyn er mwyn sicrhau ein bod yn adennill ein costau ac yn bodloni unrhyw ofynion technegol. Wrth osod ffioedd a thaliadau, rydym yn dilyn y gofynion a nodir yn ‘*Rheoli Arian Cyhoeddus Cymru*’,[[2]](#footnote-2) gan sicrhau mai costau cymwys yn unig sy'n cael eu cynnwys o fewn cyfrifiadau. Gallwch lawrlwytho copi o’n cynllun codi tâl presennol o’n gwefan.[[3]](#footnote-3)

Ar yr un pryd, rydym hefyd yn adolygu ein gwaith, gan sicrhau bod ein prosesau yn effeithiol ac effeithlon, er mwyn cadw taliadau mor isel â phosibl. Er gwaethaf pwysau chwyddiant, ein bwriad yw cynnal ein lefel bresennol ar gyfer ffioedd a thaliadau lle bo'n bosibl. Mae'n bosibl y bydd yn ofynnol i ni gymryd cyfrifoldeb dros reoleiddio gofynion y Gyfarwyddeb Safleoedd Hylosgi Canolig newydd, sy'n dod i rym yn ystod 2018/19, a chynnig amrywiaeth o daliadau er mwyn adennill ein costau. Rydym wedi cynnig haen uwch ar gyfer echdynnu ynni dŵr. Rydym hefyd yn bwriadu cynyddu ein cyfradd adennill ar gyfer ymateb i ddigwyddiad llygredd.

Rydym yn cyfarfod yn rheolaidd i drafod ein cynigion gyda Grŵp Ymgynghorol Talwyr Taliadau, sy’n cynnwys amryw gyrff masnachol a chynrychioladol ein rhanddeiliaid. Mae hyn yn ein helpu i ddatblygu strategaeth a’n cynlluniau codi tâl ar gyfer y dyfodol. Hoffem ddiolch i aelodau’r grŵp am eu hymroddiad i gynrychioli eu haelodau trwy weithio â ni yn y modd hwn, yn awr ac yn y dyfodol. Rydym yn adolygu aelodaeth y grŵp hwn yn flynyddol i sicrhau bod gennym aelodau sy’n berthnasol i’r newidiadau a gynigir. Atodir rhestr o’r aelodau cyfredol yn Atodiad 1.

Yn ogystal â dilyn ein hegwyddorion rheoleiddio,[[4]](#footnote-4) y Cod Rheoleiddwyr[[5]](#footnote-5) a Rheoli Arian Cyhoeddus Cymru, rydym wedi ymrwymo i’r egwyddorion canlynol:

 tryloywder ein penderfyniadau wrth godi taliadau

 osgoi traws gymorthdalu rhwng trefniadau

 darparu gorwelion cynllunio tymor hirach lle bynnag y bo’n bosibl

 osgoi cylchoedd o dorri ac yna godi taliadau trwy reoli ein gwargedion a’n diffygion yn weithredol

 cadw taliadau mor isel â phosibl trwy hybu gwell effeithlonrwydd yn barhaus

Yn ein cynlluniau taliadau, cyfeiriwn at ddau grŵp o daliadau: taliadau trwyddedu a thaliadau cynhaliaeth. Ceir esboniad o’r ddau grŵp o daliadau hyn yn ein dogfen ganllaw ar y cynlluniau. Fodd bynnag, i fod yn glir yn y ddogfen ymgynghori, cyfeirir at ffioedd cynhaliaeth fel y Tâl Monitro Cydymffurfiaeth Blynyddol. Mae hyn yn cwmpasu cost y gwaith a wneir gennym i fonitro ac adrodd cydymffurfiaeth yn y mannau yr ydym yn eu rheoleiddio. Mae ein gwaith o ran monitro cydymffurfiaeth yn cynnwys, ond nid yn gyfyngedig i, ymweliadau safle, adolygiadau bwrdd gwaith, cynnal y gofrestr gyhoeddus, a darparu cyngor ac arweiniad technegol.

Byddwn yn cadw golwg ar unrhyw effaith fydd ar ein taliadau yn sgil ymadawiad y DU o’r Undeb Ewropeaidd (UE) yn y dyfodol, yn enwedig mewn meysydd lle mae deddfwriaeth Ewropeaidd wedi pennu neu wedi dylanwadu ar ein dyletswyddau rheoleiddio.

# Rydym yn ceisio eich sylwadau a’ch barn ar y cynigion ar gyfer ein ffioedd a’n taliadau ar gyfer 2017/18. Bydd yr ymgynghoriad hwn yn cau ar 16 Ionawr 2018. Byddwn yn defnyddio’r canlyniadau wrth lunio ein cynlluniau terfynol. Bydd y cynlluniau statudol yn cael eu cyflwyno i Lywodraeth Cymru ar gyfer cymeradwyaeth, gyda’r bwriad o gyflwyno’r cynllun newydd o 1 Ebrill 2018.

# Codiadau i’n taliadau cyfredol

Rydym yn parhau i adolygu’r modd y byddwn yn cyflenwi gwasanaethau er mwyn sicrhau bod ein prosesau mor effeithlon â phosibl. Rydym yn parhau i ddatblygu ein hagwedd at reoleiddio sy’n seiliedig ar le, ac mae hynny’n ein helpu i sicrhau’r canlyniadau sydd eu hangen ar amgylchedd Cymru a thwf gwyrdd, gan ffurfio cysylltiadau cryfach gyda phobl a busnes. Mae hyn yn ein galluogi i gadw ein taliadau mor isel â phosibl.

Rydym yn parhau i ddatblygu ein modelu cost i wneud ein sylfaen gostau tymor hir yn fwy sicr ac i gynyddu tryloywder cynlluniau unigol i’n rhanddeiliaid.

## Negeseuon allweddol

Ar sail y cynigion yn y ddogfen hon, bydd y rhan fwyaf o’r taliadau a godir gan Cyfoeth Naturiol Cymru yn 2018/19 yn aros ar lefelau cyfredol 2017/18. Byddwn yn ymdrechu i ddarparu arbediadau effeithlonrwydd digonol i amsugno chwyddiant a phwysau pellach ar ein costau ar gyfer 2018/19.

Bydd yr holl gynlluniau statudol eraill yn parhau ar lefelau 2016/17.

# Newidiadau ac ychwanegiadau i gynlluniau codi tâl statudol

Mae’r adran hon yn ymdrin â newidiadau ac ychwanegiadau i gynlluniau codi tâl statudol lle bwriadwn gyflwyno taliadau o 1 Ebrill 2018. Wrth adolygu ein hymagwedd tuag at reoleiddio, rydym wedi nodi’r mannau lle nad oeddem wedi adennill costau yn llawn.

## Cyfarwyddeb Safleoedd Hylosgi Canolig

Daeth y Gyfarwyddeb Safleoedd Hylosgi Canolig i rym ar 15 Rhagfyr 2015, ac mae'n rhaid ei throsi i ddeddfwriaeth y DU erbyn 19 Rhagfyr 2017. Mae'r gyfarwyddeb yn ceisio gwella ansawdd yr aer drwy gyflwyno cyfyngiadau allyriadau ar gyfer llygryddion allweddol a thrwy ddod â rheolaeth reoleiddiol i bob safle hylosgi yn yr ystod fewnbwn 1-50MW.Mae'r cyfyngiadau allyriadau'n dod i rym o 20 Rhagfyr 2018 ymlaen ar gyfer safleoedd hylosgi newydd ac erbyn 2024 a 2029 ar gyfer safleoedd hylosgi presennol, yn dibynnu ar eu maint, math o danwydd, oedran ac oriau gweithredu. Ar hyn o bryd, rydym yn rheoleiddio safleoedd hylosgi ar gyfer gosodiadau sydd â mewnbwn thermol wedi'i gyfuno o dros 50MW, a'r rhai sydd o dan 50MW, sy'n rhan o osodiadau Rhan A1 y Rheoliadau Trwyddedu Amgylcheddol fel gweithgareddau cysylltiedig uniongyrchol. Mae awdurdodau lleol yn rheoleiddio'r safleoedd hylosgi 20-50MW fel rhan o osodiadau Rhan B y Rheoliadau Trwyddedu Amgylcheddol.

Mae Llywodraeth Cymru'n bwriadu trosglwyddo gofynion y Gyfarwyddeb Safleoedd Hylosgi Canolig drwy Ddeddf Rheoleiddio Trwyddedu Amgylcheddol (Cymru a Lloegr) 2016 (Deddf 2016). Yn ogystal, bydd darpariaethau pellach yn cael eu cynnwys yng Nghymru a Lloegr ar gyfer "generaduron penodedig", a fydd angen trwyddedau hefyd o dan Ddeddf 2016. Y generaduron penodedig hyn yw'r safleoedd hylosgi a ddefnyddir er mwyn generadu yn y farchnad gapasiti, ac efallai y byddant yn gweithredu am gyfnodau byr yn unig ond yn creu llawer o lygredd (e.e. peirannau diesel parhaus). Cyflwynwyd y farchnad gapasiti gan y llywodraeth, ac fe'i dyluniwyd er mwyn sicrhau bod ffynonellau dibynadwy a digonol o drydan ar gael drwy ddarparu taliadau er mwyn annog buddsoddiad mewn capasiti newydd neu ar gyfer cadw capasiti presennol ar agor. Mae contractau'r farchnad gapasiti hyn yn cael eu rheoli gan yr Adran Busnes, Ynni a Strategaeth Ddiwydiannol ac nid ydynt wedi'u datganoli.

Mae Llywodraeth Cymru eto i gadarnhau ei dull dewisol o ran y rheoleiddiwr. Fodd bynnag, un o'r opsiynau a gynhwyswyd yn yr ymgynghoriad ar safleoedd hylosgi canolig a generaduron penodedig oedd i Cyfoeth Naturiol Cymru fod yr unig reoleiddiwr yng Nghymru ar gyfer y gweithgareddau hyn. Cyn i hynny ddigwydd, ac o ystyried y bydd angen trwydded ar gyfer safleoedd hylosgi canolig a generaduron penodedig newydd o 20 Rhagfyr 2018 ymlaen, mae angen i ni gael trefniad ar gyfer codi tâl ar waith pe bai Cyfoeth Naturiol Cymru yn cael ei gadarnhau fel y rheoleiddiwr. Dyma felly'r rheswm dros ei gynnwys yn rhan o'r ymgynghoriad hwn ar gynllun 2018/19.

Bydd rheoleiddwyr y DU yn darparu canllawiau technegol manwl a diffiniadau er mwyn helpu gweithredwyr i ddeall cwmpas y rheoliadau a'u gofynion. Rydym wedi cynnwys y tabl isod o gostau fel arwydd o'r mathau o drwyddedau er mwyn helpu i egluro cwmpas posibl y gweithgareddau sy'n ddarostyngedig i'r rheoliadau hyn.

Mae'r gweithgaredd hwn yn dod o dan Adran 41 Deddf yr Amgylchedd 1995, ac felly ni fydd angen cymeradwyaeth gan weinidogion. Yn ogystal, roedd ymgynghoriad Llywodraeth Cymru / DEFRA ar drosglwyddo'r Gyfarwyddeb Safleoedd Hylosgi Canolig a generaduron penodedig yn cynnwys y bwriad ar gyfer adennill costau.

Ein bwriad yw adennill costau trwyddedu unrhyw safleoedd hylosgi o fewn cwmpas trwy godi ffi gychwynnol er mwyn talu am y gost drwyddedu, a thâl cynhaliaeth blynyddol er mwyn talu'r costau o wirio cydymffurfiad. Rydym yn arolygu ein ffioedd a'n taliadau'n rheolaidd yn ogystal â'n prosesau er mwyn sicrhau bod costau'n cael eu cadw mor isel ag y bo modd.

Mae ein costau trwyddedu yn seiliedig ar amcangyfrif o nifer yr oriau y byddai'n cymryd er mwyn pennu cais a’n profiad o gyfundrefnau tebyg.

|  |  |  |
| --- | --- | --- |
| **Math o drwydded** | **Nifer o oriau** | **Ffi ymgeisio** |
| Generaduron penodedig wedi'u teilwra | 78 (gyda’r Tîm Modelu Ansawdd Aer ac Asesu Risg - AQMRAT) | £4,056 |
|  | 37 (heb AQMRAT) | £1,924 |
| Safle hylosgi canolig wedi'i deilwra | 23 | £1,196 |
| Safle hylosgi canolig risg isel | 13 | £676 |
| Safle hylosgi canolig parod | 3 | £156 |
| Safle hylosgi canolig wrth gefn | 2 | £104 |

Nodyn: Mae'n bosibl y bydd angen modelu ansawdd aer manwl (AQMRAT) ar eneraduron penodedig wedi'u teilwra oherwydd risg, a chodir ffi uwch er mwyn adlewyrchu'r asesiad ychwanegol hwn.

### Cydymffurfiaeth

Rydym wedi seilio ein costau cydymffurfio ar yr amserlen gydymffurfio yn asesiad effaith DEFRA / Llywodraeth Cymru ac amcangyfrif o nifer yr oriau er mwyn ymgymryd â'r gwaith. Rydym yn ymchwilio i opsiynau talu o ran ffioedd cynhaliaeth a'r amserlen gydymffurfio gysylltiedig (fel y dangosir yn y tabl isod) ar gyfer trwyddedau risg isel, trwyddedau parod a thrwyddedau wrth gefn.

|  |  |  |  |  |
| --- | --- | --- | --- | --- |
| **Math o drwydded** | **Amserlen gydymffurfio** | **Nifer o oriau** | **Costau adnoddau** | **Tâl cynhaliaeth blynyddol (wedi'i ledaenu dros nifer y blynyddoedd yn yr amserlen gydymffurfio)** |
| Generaduron ‘penodedig’ wedi'u teilwra | Un arolygiad bob blwyddyn | 7.4 | £385 | £385 |
| Safleoedd hylosgi canolig risg isel | Un gwiriad o bell\* bob dwy flynedd | 4 | £208  | £104 |
| Safleoedd hylosgi canolig parod | Un gwiriad o bell\* bob tair blynedd | 2 | £104  | £34.67 |
| Safleoedd hylosgi canolig wrth gefn | Un gwiriad o bell\* bob chwe blynedd | 2 | £104  | £17.33 |

\*Diffinnir gwiriad o bell fel ymarfer cydymffurfio wrth ddesg er mwyn gwirio data a dogfennau sydd wedi'u cyflwyno gan y gweithredwr ac sy'n cwmpasu profi allyriadau, gweithredu offer gostwng ac adrodd ar oriau gweithredu.

### Taliadau ychwanegol ar gyfer cyngor a chanllawiau - y Gyfarwyddeb Safleoedd Hylosgi Canolig

Mae'r dull trwyddedu ar gyfer y Gyfarwyddeb Safleoedd Hylosgi Canolig wedi'i ddylunio i fod mor syml â phosibl, felly disgwylir y bydd cyngor cyn-ymgeisio yn isel. Nid ydym yn cynnig cynnwys unrhyw amser cyn-ymgeisio o fewn y ffioedd a'r taliadau wrth wneud cais, gan helpu i gadw ffioedd ymgeisio mor isel â phosibl. O ganlyniad, bydd angen i unrhyw drafodaethau cyn-ymgeisio gael eu hadennill ar wahân trwy ein cynllun cyngor dewisol.

**Cwestiwn 1. Beth yw eich barn am y taliadau arfaethedig ar gyfer gwaith rheoleiddio mewn perthynas â’r Gyfarwyddeb Safleoedd Hylosgi Canolig?**

## Taliadau ynni dŵr

Rydym wedi nodi y byddem yn adolygu ein taliadau ynni dŵr. Mae nifer y ceisiadau ar gyfer cynlluniau ynni dŵr newydd wedi disgyn yn dilyn gostyngiad o ran nifer y tariffau bwydo. Rydym wedi penderfynu cadw’r strwythur ffioedd cyfredol ar gyfer cynlluniau hyd at 250kW yn 2018/19.

Rydym wedi nodi posibiliad nad ydym yn adennill ddigon wrth bennu trwyddedau ar gyfer cynlluniau mawr oherwydd graddfa’r cynigion ac am eu bod yn aml o natur gymhleth. Rydym felly'n bwriadu cynnig haen uwch ar gyfer cynlluniau ynni dŵr mawr dros 250kW er mwyn sicrhau ein bod yn adennill yr holl gostau.

Rydym yn bwriadu cymhwyso tâl sylfaenol o £1,500 a chostau adennill ar gyfer amser a deunyddiau lle eir dros hynny. Mae'r gost gychwynnol yn seiliedig ar ein profiad o drwyddedu cynlluniau ac rydym yn hyderus y bydd hyn yn berthnasol i'r rhan fwyaf o geisiadau o ansawdd uchel sy'n darparu gwybodaeth ac yn mynd i'r afael â risgiau yn llawn fel y manylir yn ein canllawiau. Mae hyn yn cynnwys ymgynghoriad mewnol cychwynnol gydag arbenigwyr technegol a weinyddir gan ein gwasanaeth trwyddedu. Rydym yn parhau i weithio er mwyn sicrhau bod ein proses mor effeithlon â phosibl.

Byddai'r taliadau ychwanegol o fewn yr haen uchaf hon yn fwyaf tebygol o gael eu cymhwyso i gynlluniau cymhleth a lleoliadau sensitif. Dyma'r cynlluniau lle mae angen inni ofyn am fwy o fewnbwn gan ein harbenigwyr technegol neu lle mae'r cyflwyniad o ansawdd technegol cyfyngedig ac nid yw'n darparu digon o dystiolaeth i alluogi penderfyniad syml.

Rydym yn bwriadu adennill ein costau drwy ddefnyddio cyfradd fesul awr o £125.

Diwygiwyd y tabl presennol o haenau ffioedd isod i gynnwys yr haen uchaf ychwanegol.

|  |  |
| --- | --- |
| Capasiti’r cynllun (kW) | Ffi ymgeisio arfaethedig (£) |
| 25kW neu lai | 375 |
| >25 i 50kW | 750 |
| >50 i 100kW | 1,125 |
| >100 i 250kW | 1,500 |
| >250 kW | 1,500 a thâl sy'n seiliedig ar amser |

# 5 Materion eraill i'w nodi

**Cwestiwn 2. Beth yw eich barn am y cynnig o gyflwyno haen uwch ar gyfer cynlluniau ynni dŵr dros 250kW?**

Byddem yn hoffi tynnu sylw at y newidiadau eraill rydym yn eu hystyried a allai gael effaith ar ffioedd a thaliadau. Ymgynghorwyd â'r rhain naill ai ar wahân yn ystod y flwyddyn ddiwethaf neu maent yn ymwneud ag agweddau penodol ar ein taliadau a allai fod o ddiddordeb penodol ar gyfer talwyr taliadau.

## 5.1 Cysylltiadau â Chynllun Gwerthuso Risg Weithredol (OPRA) Trwyddedu Amgylcheddol

Mae’r Cynllun Gwerthuso Risg Weithredol (OPRA) Trwyddedu Amgylcheddol yn cael ei ddefnyddio ar hyn o bryd i gyfrifo taliadau ar gyfer rhai gweithgareddau yng Nghymru a reoleiddir gan Cyfoeth Naturiol Cymru.

Rydym yn adolygu ein dull o weithredu cynllun OPRA a byddwn yn parhau i ddefnyddio'r cynllun hwn nes ein bod wedi cwblhau ein hadolygiad ac wedi ymgynghori â'n rhanddeiliaid.

## 5.2 Taliadau tynnu dŵr

### 5.2.1 Gofynion cyfalaf newydd

Rydym yn adolygu'r ffordd rydym yn cyllido gwelliannau i isadeiledd cronfeydd dŵr, sydd eu hangen er mwyn sicrhau bod asedau'n cael eu cynnal yn briodol. Disgwylir i waith uwchraddio cyfalaf dros y blynyddoedd nesaf fod oddeutu £12 miliwn. Mae cytundebau gweithredu cronfeydd dŵr Adran 20 yn bodoli i gyllido gwaith cyfalaf gan Dŵr Cymru ar gronfeydd dŵr.

Rydym yn adennill y costau isadeiledd hyn drwy'r Tâl Uned Safonol, sy'n cael ei gymhwyso i waith tynnu dŵr. Rydym wedi bod yn gweithio gyda Dŵr Cymru i edrych ar ffyrdd amgen o ledaenu cost gwaith cyfalaf dros gyfnod hirach, ac felly’n lleihau’r effaith o gylchedau o doriadau a chynnydd, a fydd yn rhoi sicrwydd dros dymor hirach i’r rhai sy’n gwneud taliadau.

Rydym yn cynnig cynnal y Tâl Uned Safonol ar y gyfradd bresennol ar gyfer 2018/19. Fodd bynnag, byddwn yn parhau i adolygu costau buddsoddi ac opsiynau adennill gyda Dŵr Cymru ar gyfer y blynyddoedd nesaf.

### 5.2.2 Awdurdodiadau newydd

Mae potensial ar gyfer ceisiadau am iawndal yn y dyfodol os oes rhaid cwtogi ar eithriadau tynnu dŵr cyfredol pan fyddant yn dod o dan reolaeth trwyddedu. Ni fydd hyn yn effeithio ar y Tâl Uned Gwella Amgylcheddol (EIUC) yn 2018/19, ond mae’n bosibl y bydd yn y blynyddoedd wedyn.

**Cwestiwn 3. Beth yw eich barn am y lefel arfaethedig ar gyfer y Tâl Uned Safonol a buddsoddiadau ariannu?**

## 5.3 Adennill costau digwyddiadau llygredd

Wrth gyflawni ein dyletswyddau, mae Cyfoeth Naturiol Cymru yn ymateb i ddigwyddiadau llygredd. Mae'r gwaith hwn yn rhoi baich ariannol ar ein hadnoddau gan leihau ein gallu i ymgymryd â gwaith arall sy'n cyflawni ein diben o reoli adnoddau naturiol yn gynaliadwy. Yn unol ag egwyddor ‘y llygrwr sy’n talu’, mae deddfwriaeth [[6]](#footnote-6) yn ein galluogi i adennill ein costau o'r llygrwr lle bo'n bosibl, gan leihau'r baich ar y rhai sy’n talu trethi. Mae'n bwysig ein bod yn adennill ein costau'n llawn yn unol â ‘Rheoli Arian Cyheoddus Cymru’. Ar hyn o bryd, £84 yw'r gyfradd fesul awr rydym yn seilio ein costau adennill arni ac mae wedi parhau ar y lefel hon ers nifer o flynyddoedd tra bod ein sylfaen gost wedi cynyddu.O ganlyniad, rydym yn bwriadu cynyddu ein tâl adennill costau ar gyfer digwyddiadau llygredd i £125 yr awr yn unol â'n gyfradd fesul awr safonol.

Mae modd adennill costau ar gyfer gwaith, gweithrediadau neu ymchwiliadau er mwyn adnabod y sawl sy’n gyfrifol am lygredd a ffynhonnell, natur ac effaith y llygredd. Mae hefyd yn cynnwys costau adennill a geir gan Cyfoeth Naturiol Cymru lle mae gofyn i ni ddileu neu gael gwared â deunydd llygredig, glanhau neu liniaru effaith llygredd, neu adfer dyfroedd i'w cyflwr yn syth cyn i'r llygredd ddigwydd.Mae hefyd yn cynnwys costau ychwanegol eraill fel cyngor arbenigol.

Rydym yn adennill ein costau o'r adeg y mae swyddog Cyfoeth Naturiol Cymru yn asesu'r digwyddiad i ddechrau hyd at yr adeg y mae'r ffynhonnell yn cael ei chadarnhau ac mae'r swyddog wedi dychwelyd i'w ganolfan/cartref.

Rydym yn annog y sawl sy'n llygru i adrodd digwyddiadau'n gynnar, gan fod hyn yn helpu i leihau effaith amgylcheddol a maint unrhyw lygredd trwy ddarparu cyngor a mesurau cyfyngu yn gynnar yn ogystal â lleihau amser ymchwilio.Gall hunan-adrodd yn gynnar helpu i leihau'r tebygolrwydd o erlyn yn dilyn digwyddiad llygredd trwy leihau'r effaith amgylcheddol a thrwy ddangos agwedd gadarnhaol tuag at leihau'r effaith.Rydym yn cadw’r hawl i hepgor rhan neu’r cyfan o unrhyw gostau ymchwilio i lygredd ar gyfer y rheini sy'n hunan-adrodd am ddigwyddiadau yn brydlon ac yn effeithiol i ni.

Cyn adennill unrhyw gostau, mae rheolwyr yn asesu nifer o ffactorau er mwyn sicrhau bod y costau y gellir eu hadennill yn adlewyrchu'n deg y camau gweithredu angenrheidiol. Er enghraifft, os yw dau gyflogai allan ar waith arferol ac yn dargyfeirio i fynychu digwyddiad llygredd, yna byddem fel arfer yn codi costau adennill ar gyfer un aelod o staff oni bai bod natur y digwyddiad yn gofyn bod dau yn bresennol.

## 5.4 Rheoliadau Trwyddedu Amgylcheddol – trwyddedau rheolau safonol gwastaff

Rydym yn newid rhai o'n trwyddedau rheolau safonol ar gyfer gweithgareddau gwastraff. Gwnaethom ymgynghori ar y rhain yn ystod tymor yr hydref 2016.Fel rhan o'r gwaith hwn, gall rhai o'r trwyddedau rheolau safonol newid.Nid ydym yn newid ffioedd a thaliadau'r trwyddedau presennol, ond gall rhai o'r opsiynau a chyfyngiadau ar gael fod yn wahanol oherwydd newidiadau i'r mathau o wastraff a'r trothwyon.Bydd y cynlluniau ffioedd a thaliadau'n adlewyrchu’r trwyddedau rheolau safonol newydd.

# Ymateb i'r ymgynghoriad hwn

Rydym yn gofyn am eich sylwadau a’ch barn ar y cynigion ar gyfer ein ffioedd a’n taliadau ar gyfer 2018/19.

## Sut i ymateb

Y dyddiad cau ar gyfer anfon ymatebion yw 16 Ionawr 2018.

Gallwch ymateb yn y ffyrdd canlynol:

**E-bost**feesandchargesconsultation@naturalresourceswales.gov.uk

**Post**Ymateb i'r ymgynghoriad codi tâl
Cyfoeth Naturiol Cymru
Tŷ Cambria
29 Heol Casnewydd
Caerdydd
CF24 0TP

**Rhif ffôn**0300 065 3000

**Ar-lein**Ar gael ar ein gwefan yn [www.cyfoethnaturiol.cymru](http://www.naturalresourceswales.gov.uk)

## Diogelu data

**Sut y byddwn yn defnyddio’r safbwyntiau a’r wybodaeth a roddwch inni**

Bydd unrhyw ymateb a anfonir gennych yn cael ei weld yn llawn gan staff Cyfoeth Naturiol Cymru sy’n ymdrin â’r ymgynghoriad. Hefyd mae'n bosibl y bydd aelodau eraill o staff Cyfoeth Naturiol Cymru’n ei weld er mwyn eu helpu i gynllunio ymgynghoriadau yn y dyfodol.

Bwriadwn gyhoeddi crynodeb o’r ymatebion i’r ddogfen hon. Mae’n bosibl y cyhoeddwn ymatebion yn llawn. Fel arfer, cyhoeddir enw a rhan o gyfeiriad y sawl sy’n ymateb gyda’r ymateb.Mae hyn yn helpu i ddangos bod yr ymgynghoriad wedi ei gynnal yn briodol.Os nad ydych eisiau i’ch enw a’ch cyfeiriad gael eu cyhoeddi, rhowch wybod i ni wrth ddychwelyd eich ymateb a byddwn yn eu dileu o ddeunydd cyhoeddedig.

Mae’n bosibl y bydd yr enwau a’r cyfeiriadau y byddwn yn eu cuddio’n cael eu cyhoeddi’n ddiweddarach, er nad ydym yn meddwl y byddai hynny’n debygol o ddigwydd yn aml iawn. Mae Deddf Rhyddid Gwybodaeth 2000 a Rheoliadau Gwybodaeth Amgylcheddol 2004 yn caniatáu i’r cyhoedd ofyn am gael gweld gwybodaeth a gedwir gan nifer o gyrff cyhoeddus, yn cynnwys Cyfoeth Naturiol Cymru. Mae hynny’n cynnwys gwybodaeth sydd heb ei chyhoeddi.Fodd bynnag, mae’r gyfraith yn caniatáu i ni gadw gwybodaeth yn ôl mewn rhai amgylchiadau.Os bydd rhywun yn gofyn i gael gweld gwybodaeth a gadwyd yn ôl gennym, bydd yn rhaid i ni benderfynu p’un a ddylid ei rhyddhau ai peidio. Os bydd rhywun wedi gofyn i ni beidio â chyhoeddi ei enw a’i gyfeiriad, dyna ffactor pwysig y byddem yn ei ystyried. Fodd bynnag, gallai fod rheswm pwysig dros orfod datgelu enw a chyfeiriad rhywun, er ei fod wedi gofyn i ni beidio â’u cyhoeddi. Byddem yn cysylltu â’r unigolyn ac yn gofyn am ei farn cyn gwneud unrhyw benderfyniad terfynol i ddatgelu’r wybodaeth.

## Y camau nesaf

Yn dilyn yr ymgynghoriad, byddwn yn cyhoeddi’r holl sylwadau (ac eithrio gwybodaeth bersonol fel y manylir uchod) a’n hymatebion ar ein gwefan. Os byddwch yn cynnwys cyfeiriad e-bost yn eich ymateb, byddwn yn cydnabod eich ymateb ac yn rhoi gwybod i chi pan fydd crynodeb o’r ymatebion wedi ei gyhoeddi ar ein gwefan.

# Atodiad 1

**Grŵp Ymgynghorol Talwyr Taliadau**

|  |
| --- |
| **Rhestr aelodaeth** |
| Ffederasiwn Busnesau Bach  |
| Dŵr Cymru |
| Cymdeithas Gwasanaethau Amgylcheddol Cymru  |
| Cymdeithas Tirfeddianwyr y Cefn Gwlad |
| Cymdeithas Ynni Dŵr Prydain  |
| Micro Hydro Association  |
| Undeb Cenedlaethol yr Amaethwyr |
| Energy UK |
| Undeb Amaethwyr Cymru |
| Cymdeithas Diwydiannau Petrocemegol y DU  |
| Cymdeithas Diwydiannau Cemegol  |
| CONFOR |
| Coedwigwyr Siartredig  |
| Cydffederasiwn Diwydiannau Prydain |
| Resource Association  |

1. [https://naturalresources.wales/about-us/strategies-and-plans/corporate-plan/?lang=cy](https://naturalresources.wales/about-us/strategies-and-plans/corporate-plan/?lang=en) [↑](#footnote-ref-1)
2. [http://gov.wales/funding/managing-welsh-public-money/?lang=cy](http://gov.wales/funding/managing-welsh-public-money) [↑](#footnote-ref-2)
3. [https://naturalresources.wales/about-us/what-we-do/how-we-regulate-you/our-charges/?lang=cy](https://naturalresources.wales/about-us/what-we-do/how-we-regulate-you/our-charges/?lang=en) [↑](#footnote-ref-3)
4. [https://naturalresources.wales/about-us/what-we-do/how-we-regulate-you/regulatory-principles/?lang=cy](https://naturalresources.wales/about-us/what-we-do/how-we-regulate-you/regulatory-principles/?lang=en) [↑](#footnote-ref-4)
5. <https://www.gov.uk/government/uploads/system/uploads/attachment_data/file/300126/14-705-regulators-code.pdf> [↑](#footnote-ref-5)
6. Mae Adran 161ZC Deddf Adnoddau Dŵr 1991 yn nodi'r darpariaethau lle mae gan Cyfoeth Naturiol Cymru yr hawl i adennill ei gostau a gafwyd yn rhesymol wrth wneud gwaith, gweithrediadau neu ymchwiliadau o dan Adran 161 o'r Ddeddf honno. Mae modd adennill y costau hyn gan y sawl sy'n gyfrifol am y llygredd dŵr neu lle bo'n debygol y bydd llygredd, er mwyn atal y llygredd hwnnw rhag digwydd. [↑](#footnote-ref-6)